АКАТИСТ НА СВ. НЕКТАРИЙ ЕГИНСКИ ЧУДОТВОРЕЦ

Кондак 1

Избрани Нектарие, митрополит на Пентапол и Егински чудотворче, на теб принасяме моления за нашите боледуващи сродници: защото си се явил изряден изцелител на раковите язви и други недъзи, дарявайки благодат на цялата вселена. Затова с едни уста и с едно сърце непрестанно те възпяваме:

Радвай се, Нектарие, архиерею Божий.

Икос 1

Намерил своя Ангел Пазител в светото кръщение, от младини си пожелал равноангелно житие, отче наш Нектарие. А сега, като се наслаждаваш с Ангелите на съзерцанието на Божията Слава, моли Владиката на всички Ангели за нас, които ти пеем така:

Радвай се, благословен плод на увенчани родители; радвай се, осветен от Бога от майчината утроба.

Радвай се, от детство научен на послушание; радвай се, от младини изучил Писанието.

Радвай се, одушевена книга на Божиите слова; радвай се, жив скрижал на боголюбието.

Радвай се, избран от Бога за своята кротост и смирение; радвай се, оставил своя дом заради духовното учение.

Радвай се, защото заради теб се укроти силната буря в морето; радвай се, защото чрез твоя пояс счупената мачта се укрепи.

Радвай се, млад орел, имащ крилете на умната молитва; радвай се, елен, търсил изворите на покаянието.

Радвай се, Нектарие, архиерею Божий.

Кондак 2

Като те видя да се молиш във въздуха, една монахиня силно се изплаши, Боголюбче; а ти, скривайки дара на молитвата, си запечатал с клетва в Господа устата на девицата, и си пял в сърцето си: Алилуия.

Разум Христов си придобил чрез молитвата, свети Нектарие, за да познаеш кое е воля Божия, блага, угодна и съвършена, научи и нас на всяко място да издигаме ръце към Бога без гняв и съмнение и приеми от нас похвални песни:

Радвай се, поставил възлизания в долината на плача; радвай се, отгледал плодове на Духа.

Радвай се, чедо на Атонската Г ора; радвай се, извор на Иисусовата молитва.

Радвай се, светило на древното благочестие; радвай се, град на Света Троица.

Радвай се, осенен от благодатта; радвай се, огнен Херувим.

Радвай се, сол на обетованата земя; радвай се, защото си сял със сълзи и жънеш с радост.

Радвай се, защото върху теб процъфтя светостта на Христа; радвай се, защото Бог ти стори добро.

Радвай се, Нектарие, архиерею Божий.

Кондак 3

Облечен в силата на Всевишния, отче Нектарие, си утвърдил силата на Христовите слова: в Моето Царство - е казал Той - нито се женят, нито се мъжат, но като Ангели на небесата непрестанно пеят: Алилуия.

Икос 3

Имайки Пречистата Богородица за Свои служители цялото небесно войнство, теб, угодниче, като Ангел в плът постави за певец на Своите чудеса. А ние, като виждаме омофора на Пресвета Богородица над теб, със страх и любов припадаме пред теб:

Радвай се, таен избраниче на Божията Майка; радвай се, изпълнителю на Нейните повеления.

Радвай се, приел дух на кротост от Чистата Г ълъбица; радвай се, прославил Приснодевата в духовни песни.

Радвай се, защото си учил да угаждаме на Царицата на небето и земята; радвай се, по молитвите на Майката намерил милост у Сина.

Радвай се, мерило за праведност и палата на премъдрост; радвай се, висота на разсъжденията и глъбина на смирението.

Радвай се, Егински крине, източващ нектар на покаяние; радвай се, Едемска пчела, доставяща ни меда на богословието.

Радвай се, мироварнице, изливаща миро; радвай се, чаша на духовното умиване. Радвай се, Нектарие, архиерею Божий.

Кондак 4

Като имаше ракова язва на гърдите си, източваща кръв, един йерей от твоя храм, Нектарие, се смути, когато ти се яви и го целуна, като че в плът. А той, получил изцеление от теб, невидимия, със сълзи въззова към Бога: Алилуия.

Икос 4

Мнозина чуха за дивното изцеление, извършено от теб приживе, когато в Канадската страна по време на Света Литургия си се явил в Духа, чудотворче Нектарие, и си изцелил един разслабен мъж, призовавайки го към Чашата. А той, като оздравя, достигна до село Егина и видял те в плът, със силен глас зовеше:

Радвай се, гостоприемни лекарю, похвало на Гърция; радвай се, придобил славата на Николай чудотворец.

Радвай се, кладенец на милост; радвай се, милосърдни самарянино.

Радвай се, обогатен с дар на чудеса; радвай се, посещаващ смирените люде.

Радвай се, утешаващ ни с истинни чудеса; радвай се, защото невъзможното за другите бе възможно за теб.

Радвай се, защото обръщаш нашите скърби в радост; радвай се, защото изтриваш сълзите от очите ни.

Радвай се, освободителю на обладаните от бесове; радвай се, изцелителю на раковите язви.

Радвай се, Нектарие, архиерею Божий.

Кондак 5

Като Богопратена звезда на покаянието си изгрял, отче, над вселената, изпускаща лъчи на съкрушение за човешките беззакония, озари умовете ни да виждаме своите грехове, за да умилостивим Владиката с песен: Алилуия.

Икос 5

Видяха чистите деви своя Архиерей, предстоящ в душевно и телесно благолепие пред Бога, и познали в него велик молитвеник и чудотворец, съгласно ти възгласиха, светителю Нектарие:

Радвай се, вечно жилище на Христа; радвай се, дивно съкровище на Духа.

Радвай се, царско свещенство на Великия Архиерей; радвай се, призован пред Престола на Вечния Цар.

Радвай се, сътелесен на Христовата Плът; радвай се, причастен на Светата Кръв. Радвай се, глас на покаянието; радвай се, ходатай за нас пред Бога.

Радвай се, Нектарие, развеселяващ Ангелите; радвай се, пламък, изгарящ демоните. Радвай се, бездна от щедрости; радвай се, море от преславни чудеса.

Радвай се, Нектарие, архиерею Божий.

Кондак 6

Проповедниче на Единия Благ, блажени Нектарие, теб, смирилия се под крепката Божия ръка, Той превъзнесе; не забравяй твоите чеда, плаващи в морето на страстите, но ги постави на брега на смирението, за да възвеличат твоя Бог, възпявайки: Алилуия.

Икос 6

Просиял със светлината на Христовите блаженства, от степен в степен си възлизал, богомъдри Нектарие: с кротост и мир, с въздържание и любов си просветил душата си, и от нас слушаш да ти зовем така:

Радвай се, носил дрехата на смирението; радвай се, покривал обидите с опрощение. Радвай се, наслаждаващ се на много мир; радвай се, наследил земята на кротките. Радвай се, чаша на покаен плач; радвай се, огледало на сърдечната чистота.

Радвай се, наситен с Иисусовото име; радвай се, напоен с водите на Писанията.

Радвай се, възвестил милост и съд; радвай се, победил враждата с любов.

Радвай се, благочестив по житие; радвай се, гонен заради правдата.

Радвай се, Нектарие, архиерею Божий.

Кондак 7

Като искаше да бъдеш съвършен човек, праведни Нектарие, си избрал пътя на непорочните: на Егинския остров като в ковчег си преплавал житейското море и си пеел победна песен на Г оспода: Алилуия.

Икос 7

Изряден учител на Новия Завет си се явил, проповядвайки словото Божие със своето житие: защото нашата борба не е против плът и кръв, но против светоуправниците на този век. А ние, усилвайки се в Господа, ти зовем, силни Нектарие:

Радвай се, добър войн на Иисуса Христа; радвай се, язва за поднебесните духове на злобата.

Радвай се, възприел всички Божии оръжия; радвай се, препасал чреслата си с истина.

Радвай се, защото нозете ти благовестят мира; радвай се, защото на главата ти бе утвърден шлемът на спасението.

Радвай се, щит на вярата, с който се ограждат верните; радвай се, двуостър меч, посичащ ересите.

Радвай се, победителю, вкусващ от дървото на живота; радвай се, човече Божи, чужд на втората смърт.

Радвай се, свидетелю на истинната вяра; радвай се, райска клонка на спасението. Радвай се, Нектарие, архиерею Божий.

Кондак 8

Чудно съвършенство се откри в теб, достъпно само за съвършените в любовта; усъвършенствай с любов нашите души, любвеобилни Нектарие, та, достигнали до мъж съвършен, да пеем на Бога: Алилуия.

Цял си бил в долните, следвайки смирените, и горните с Бога, тоест, с любовта си пребивавал: дари ни, небесни таиниче Нектарие, познанието за любовта, та да ти пеем така:

Радвай се, защото си станал пленник на Божията любов; радвай се, защото си пленил с любов своите чеда.

Радвай се, преклонил глава пред игото на Спасителя; радвай се, носил теготите на ближните.

Радвай се, вкоренен в любовта; радвай се, утвърден в милостта.

Радвай се, защото си разбирал ширината и дължината на Кръста; радвай се, защото си постигнал висотата и дълбочината на Дървото.

Радвай се, разумниче на любовта, превишаваща разума; радвай се, вместилище на Божията пълнота.

Радвай се, защото си държал в ума си онова, което е истинно, праведно и честно; радвай се, защото си обичал в сърцето си онова, което е пречисто, достохвално и любезно.

Радвай се, Нектарие, архиерею Божий.

Кондак 9

Всяко ангелско и човешко естество се удивлява на образа, велики Нектарие, явен в теб: защото в Христа няма нито иудеин, ни елин, нито роб, нито свободен, нито мъжки пол, ни женски, но ново творение, пеещо на Изкупителя на тварите: Алилуия.

Икос 9

Многоречивите витии замлъкнаха, удивени от твоето житие, свети отче Нектарие: как си бил свят, наричайки се грешен; бил си духовен, взет от земна пръст; след смъртта си бил възнесен, слязъл приживе с ума си до ада. А ние, отваряйки уста, като деца зовем:

Радвай се, глава, възвисила вярата; радвай се, уста, посрамили безбожието.

Радвай се, око, просветено с Богопознание; радвай се, деснице, укрепена от Неговото могъщество.

Радвай се, защото смиряваш гордите умове; радвай се, защото съкрушаваш гордите сърца.

Радвай се, проявил сила в немощ; радвай се, в сълзите намерил радост.

Радвай се, умрял и жив; радвай се, земен и небесен.

Радвай се, синапено зърно на живота; радвай се, зрял клас на Възкресението.

Радвай се, Нектарие, архиерею Божий.

Кондак 10

Като искаше да спасиш душата си, като девица, си я сгодил за единия Жених; а сега, влязъл в Христовия чертог с девствените ликове, славни Нектарие, пееш песен: Алилуия.

Икос 10

Стена си за всички, прибягващи към теб, достохвални Нектарие, защото имаш благодат да лекуваш немощните и да въизвеждаш към небесното наследство: затова изцели нас, твоите чеда и възведи в Христовото Царство, за да ти пеем вседушно така:

Радвай се, старче благодатен; радвай се, изряден пътеводителю на девиците.

Радвай се, невинен пастирю на невинните овци; радвай се, мъдри събирателю на девствени бисери.

Радвай се, духовен кормчия на вселената; радвай се, пламенен служителю на Евхаристията.

Радвай се, глас на смирения Христос; радвай се, слово на съзиждащия Дух.

Радвай се, изпитан в търпението; радвай се, очистен със скърби.

Радвай се, защитниче на Божията правда; радвай се, наследниче на Христовата слава. Радвай се, Нектарие, архиерею Божий.

Кондак 11

Пение на Божията Майка си принасял, угодниче Божий, наричайки Девата Майка на Светлината, а сега съвършено си се просветил с разбирането на тайната на въплъщението и си издигнал глас: Алилуия.

Просветен със светлината на Божествената слава те виждаме, Нектарие, в чертога на славата: просвети одеждата на нашите души с Троическо сияние, за да ти пеем непрестанно:

Радвай се, скъпоценен камък от Царската диадема; радвай се, мълния на Носения от Серафими.

Радвай се, защото е светла заповедта, просветила очите ти; радвай се, защото си я възлюбил повече от злато и скъпоценни камъни.

Радвай се, очистено сребро, седем пъти претопено; радвай се, духовна гусла, тръба на Спасителя.

Радвай се, написал името Божие в сърцето си; радвай се, оправдал с любов подвига на вярата.

Радвай се, носил светинята на Духа; радвай се, осветил душите, разтлени от страсти.

Радвай се, избелен с праведност като висон; радвай се, озарен с познанието на Пресвета Троица.

Радвай се, Нектарие, архиерею Божий.

Кондак 12

Благодатта, дадена ти от Бога, си умножил и преумножил, рабе Божий, благи и верни Нектарие, затова и нас направи да извършваме духовна търговия, та спечелили лихва, да пеем на Христа: Алилуия.

Икос 12

Възпявайки твоите чудеса, пречудни Нектарие, знаем, че Христос богато се весели в теб, затова низведи Неговата чудодейна десница на нас, които ти пеем така:

Радвай се, приемниче на древните отци; радвай се, нов угодниче Христов.

Радвай се, красота на Великата Църква; радвай се, всемирна надежда.

Радвай се, унизил себе си и прославен от Бога; радвай се, ходил с последните и поставен пръв.

Радвай се, защото точно си знаел делата на обителта, ти, когото знае вселената; радвай се, чужд на земната слава и почетен с небесна награда.

Радвай се, защото си лежал неподвижен след смъртта и си вдигнал от леглото болен; радвай се, защото си се явил на мнозина след смъртта и си утешил плача им.

Радвай се, получил от Бога два таланта - монашество и свещенство; радвай се, защото си върнал златото на Христа с лихва на изцеления и чудеса.

Радвай се, Нектарие, архиерею Божий.

Кондак 13

О, свещена глава, дивни лекарю, Архиерею Божий, Нектарие! Приеми това малко, но топло моление на твоите чеда, вярващи в обитаващата в теб благодат. Дари ни изцеление от недъзите и ни избави от вечна погибел, за да зовем с радост на Христа, нашия Спасител: Алилуия.

(Този кондак се чете три пъти. След това 1-ви икос и 1-ви кондак)

Молитви към светителя Нектарий Молитва първа

О, мироточива главо, Светителю Нектарие, Архиерею Божий! Във времената на голямо отстъпление, когато нечестието пленява света, ти си просиял с благочестие и главата на прегордия Денница, който ни уязвява, си съкрушил. Затова Христос ти дари да лекуваш неизцелими язви, поразяващи ни заради нашите беззакония. Вярваме, че Бог те възлюби, праведния, та заради теб и нас, грешните, да помилва, да освободи от клетвата, да ни избави от недъзите и по цялата вселена да бъде страшно и славно Неговото име, на Отца и Сина и Светия Дух, сега и всякога, и във вечни векове. Амин.

Молитва втора

О, Светителю Нектарие, Богомъдри отче! Приеми, пазителю на православната вяра, изповядване от устата на христоименните хора, събрани днес в храма от Божията благодат, живееща в теб. Защото достигна вест и до нашите предели, че ти, велик между светиите Христов угодниче, се явяваш на призоваващите твоето име по всички краища на вселената и даряваш изцеление от ракови болести. Слушахме за йерея, едноименен с теб, който съзиждаше храм на твое име с големи скърби. Той бе поразен от ракова язва в гърдите, източваща кръв всеки ден, и страдаше люто, но не оставяше своето свято дело. Внезапно ти, Светителю многомилостиви, си слязъл от небето и си застанал пред него във видим образ. А той, като те мислеше за някой от своите смъртни събратя, просеше твоите молитви и каза: „Тежко страдам, но искам да изградя светия олтар, та поне веднъж да отслужа света Литургия с паството; после съм готов да умра, смъртта не ме плаши”. А ти, отче, бидейки безплътен, оросяваше лицето си със сълзи; и като прегърна страдалеца, целуваше го и казваше: „Не скърби, чедо мое, защото изпитан с болест, ще бъдеш здрав и всички ще узнаят за това чудо”. И той, изцелен, веднага разбра с кого беседваше, а ти веднага стана невидим. О, велики угодниче Христов Нектарие! Сега този храм е завършен и твоите чудеса се изливат като изобилно море! А ние познахме, че молитвата на праведника трябва да бъде подкрепяна от нашето усърдие за Божията служба и от решимост да умираме за Христа, за да бъдем здрави. Молят те, праведни отче, твоите боледуващи чеда: да се изпълнява над нас Божията воля, блага, угодна и съвършена, не искаща смъртта на грешника, но да се обърне той и да бъде жив. А ти, предвъзвестителю на Божията воля, изцели ни с твоето благодатно явяване, за да бъде Бог велик на небесата и на земята във вечни векове! Амин.

ПРАВОСЛАВНИ ЕЛЕКТРОННИ КНИГИ